Broj: 711-I-2026-M-340/22-02-21

Zagreb, 28. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice** **Martine Damjanac, direktorice trgovačkog društva VODA d.o.o. za obavljanje djelatnosti javne vodoopskrbe i javne odvodnje, Orahovica (u daljnjem tekstu: VODA d.o.o.),** za davanjem mišljenja Povjerenstva, na 181. sjednici, održanoj 28. srpnja 2022., daje sljedeće:

**MIŠLJENJE**

**Sukladno odredbama ZSSI-a, nema zapreke da punomoćnik trgovačkog društva VODA d.o.o. koji je angažiran od strane prethodnog direktora toga trgovačkog društva, a** **koji je rodbinski povezan s direktoricom trgovačkog društva VODA d.o.o. Martinom Damjanac, nastavi zastupati to trgovačko društvo prema ranije sklopljenom ugovoru o zastupanju, ali je navedena obveznica sukladno članku 9. ZSSI-a dužna izuzeti se od odlučivanja o budućem angažiranju punomoćnika trgovačkog društva te za odlučivanje o tome ovlastiti druge osobe kojima će deklarirati okolnost navedene povezanosti, kao i o tome izvijestiti javnosti objavom na internetskoj stranici trgovačkog društva.**

 Obrazloženje

Zahtjev za mišljenjem podnijela je obveznica Martina Damjanac, direktorica trgovačkog društva VODA d.o.o. U Povjerenstvu zahtjev je zaprimljen 26. srpnja 2022.g. pod poslovnim brojem 711-U-6963-M-340/22-01-5, povodom kojeg se vodi predmet broj M-340/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u registar Trgovačkog suda u Bjelovaru utvrđeno je da je pod brojem MBS: 010073178, upisano trgovačko društvo VODA d.o.o. čiji su osnivači Grad Orahovica, Općina Čačinci, Općina Zdenci, Općina Crnac i trgovačko društvo PAPUK društvo s ograničenom odgovornošću za obavljanje komunalnih djelatnosti MBS: 010027034, čiji su osnivači Grad Orahovica, Općina Čačinci, Općina Zdenci i Općina Crnac.

Slijedom navedenog, povodom obnašanja dužnosti člana uprave trgovačkog društva u većinskom vlasništvu jedinice lokalne i područne (regionalne) samouprave te trgovačkog društva u kojem jedinice lokalne i područne samouprave imaju većinski udio, obveznica Martina Damjanac je dužna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi kako traži mišljenje Povjerenstva vezano za zastupanje trgovačkog društva VODA d.o.o. sa sjedištem u Orahovici, čiji su osnivači Grad Orahovica, Općina Čačinci, Općina Zdenci, Općina Crnac i društvo Papuk d.o.o., odnosno može li punomoćnik, koji je u srodstvu s članom Uprave - direktorom trgovačkog društva VODA d.o.o. u pobočnoj liniji u 5. stupnju, zastupati društvo pred sudovima i drugim tijelima, te predstavlja li takvo zastupanje sukob interesa.

Također, obveznica u zahtjevu navodi da je isti odvjetnik već angažiran od strane prethodnog člana Uprave - direktora trgovačkog društva VODA d.o.o.

Ukoliko bi u opisanoj situaciji postojao sukob interesa, obveznica traži uputu Povjerenstva na koji način trgovačko društvo VODA d.o.o. može angažirati odvjetnički ured Brune Damjanac iz Požege.

Člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika, dok je u točki 6. istog članka Zakona određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Sukladno članku 9. stavak 1. ZSSI-a ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno članku 5. stavku 1. točka 3. ZSSI-a članom obitelji obveznika u pobočnoj lozi smatraju se samo braća i sestre obveznika pa stoga osoba koja je daljnji srodnik obveznice Martine Damjanac, tako da je njegov otac ujedno brat njenog djeda, nije ujedno član obitelji obveznice u smislu odredaba ZSSI-a.

Bratić obveznice se u smislu ZSSI-a može smatrati s obveznicom povezanom osobom pa bi njegovo angažiranje za zastupanje pravne osobe u kojoj je obveznica direktorica mogao za nju predstavljati situaciju sukoba interesa, jer ne može biti nepristrana kada odlučuje o angažiranju osobe koja bi se mogla s njom smatrati povezanom.

U konkretnom slučaju radi se o poslovnom odnosu koji je nastao prije nego što je obveznica Martina Damjanac postala direktorica trgovačkog društva VODA d.o.o.

Sukladno odredbama ZSSI-a nema zapreke da punomoćnik trgovačkog društva VODA d.o.o. koji je angažiran od strane prethodnog direktora toga trgovačkog društva, a čiji je otac ujedno brat djeda direktorice trgovačkog društva VODA d.o.o. Martine Damjanac, nastavi zastupati to trgovačko društvo prema ranije sklopljenom ugovoru o zastupanju, pri čemu bi se obveznica trebala izuzeti od kontrole učinjenih radnji i odobravanja isplate troškove na ime pruženih odvjetničkih usluga po već izdanim punomoćima te sklopljenim ugovorima s predmetnim punomoćnikom.

Člankom 30. stavak 1. točka 5. Zakona o javnoj nabavi („Narodne novine“ broj 120/16.) propisano je da se taj Zakon ne primjenjuje na ugovore o javnoj nabavi za usluge pravnog zastupanja stranaka od strane odvjetnika u arbitraži ili mirenju u državi članici, trećoj zemlji ili pred međunarodnom instancijom arbitraže ili mirenja, ili postupku pred sudovima, tribunalima ili tijelima javne vlasti u državi članici ili trećoj zemlji ili pred međunarodnim sudovima, tribunalima ili institucijama, dok je u točki 6. istog stavka navedeno da se taj Zakon ne primjenjuje na ugovore o javnoj nabavi za usluge pravnog savjetovanja koje odvjetnik pruža tijekom pripreme bilo kojeg od postupaka iz točke 5. istoga stavka ili ako postoji konkretna naznaka i velika vjerojatnost da će pravna stvar na koju se savjet odnosi postati predmet takvih postupaka.

Međutim, ukoliko se radi o budućim slučajevima angažiranja odvjetnika, u svrhu osiguranja poštivanja transparentnosti procedure angažiranja punomoćnika preporučljivo je zatražiti tri ponude od različitih osoba koje zadovoljavaju tražene uvjete.

Ukoliko između odabranih osoba kao potencijalnih punomoćnika kojima će se uputiti poziv da dostave ponudu bude osoba koja se s obveznicom može smatrati povezanom osobom u smislu ZSSI-a, ista je sukladno članku 9. ZSSI-a, obvezna izuzeti od donošenja odluka, odnosno sudjelovanja u donošenju odluka i sklapanju ugovora koji utječu na poslovni interes s njom povezane osobe te je dužna u cilju zaštite vlastitog integriteta i jačanja transparentnosti u obnašanju javnih dužnosti osobi ovlaštenoj za provođenje postupka i donošenja odluke o izboru punomoćnika deklarirati da je jedan od pozvanih ponuditelja s njom povezana osoba, kao i o tome izvijestiti javnosti objavom na internetskoj stranici trgovačkog društva.

Na ovaj način skreće se pozornost osobi ovlaštenoj za provođenje postupka i donošenja odluke o izboru punomoćnika, ali i zainteresiranoj javnosti na potrebu kontrole provedbe predmetnog izbora punomoćnika, a ukoliko dođe do sklapanja ugovora o zastupanju s povezanom osobom direktorice, i na potrebu provođenja nadzora nad izvršavanjem istog.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Martina Damjanac, elektroničkom dostavom
2. Objava na internetskoj stranici Povjerenstva
3. Pismohrana